|  |
| --- |
| PATVIRTINTA |
| Klaipėdos miesto savivaldybės |
| tarybos 2018 m. rugsėjo 19 d. |
| sprendimu Nr. T1-227 |

**KLAIPĖDOS MIESTO SAVIVALDYBĖS BIUDŽETINIŲ ĮSTAIGŲ VADOVŲ DARBO APMOKĖJIMO SISTEMOS APRAŠAS**

**I SKYRIUS**

**BENDROSIOS NUOSTATOS**

1. Klaipėdos miesto savivaldybės biudžetinių įstaigų vadovų darbo apmokėjimo sistemos aprašas (toliau – Aprašas) reglamentuoja Klaipėdos miesto savivaldybės (toliau – Savivaldybė) biudžetinių įstaigų vadovų (toliau – įstaigų vadovai, vadovai) darbo apmokėjimo sistemą (darbo apmokėjimo sąlygos, dydžiai, priemokų, premijų, materialinių pašalpų skyrimas), kasmetinį veiklos vertinimą, atostogų suteikimo, komandiruočių įforminimo, ataskaitų pateikimo, pavadavimo sąlygų nustatymo ir kitus su įstaigų vadovų darbo santykiais susijusius klausimus.
2. Aprašas parengtas vadovaujantis Lietuvos Respublikos vietos savivaldos įstatymo, Lietuvos Respublikos valstybės ir savivaldybių įstaigų darbuotojų darbo apmokėjimo įstatymu (toliau – Darbo apmokėjimo įstatymas), Lietuvos Respublikos darbo kodekso, kitų teisės aktų, reglamentuojančių biudžetinių įstaigų vadovų darbo santykius, nuostatomis.
3. Aprašas taikomas tiek, kiek to nereglamentuoja kiti atskirų sričių biudžetinių įstaigų veiklą reglamentuojantys įstatymai, ir atitinka Lietuvos Respublikos teisės aktuose apibrėžtas sąvokas.
4. Įstaigų vadovų pareigybių aprašymus, kuriuose nurodoma pareigybės grupė, pavadinimas, lygis, specialieji reikalavimai, funkcijos, tvirtina ir keičia Savivaldybės meras potvarkiu.
5. Darbo santykių reguliavimui užtikrinti Savivaldybės mero potvarkiu sudaroma patariamoji įstaigų vadovų darbo santykių reguliavimo komisija (toliau – Komisija), kuri veikia Aprašo nustatyta tvarka.

**II SKYRIUS**

**DARBO UŽMOKESTIS IR MATERIALINĖS PAŠALPOS**

1. Įstaigų vadovų darbo užmokestį sudaro:

6.1. pareiginė alga (mėnesinė alga – pastovioji ir kintamoji dalys arba pastovioji dalis). Įstaigų vadovų pareiginės algos pastovioji dalis nustatoma pareiginės algos koeficientais. Pareiginės algos koeficiento vienetas yra lygus pareiginės algos baziniam dydžiui, kuris tvirtinamas Darbo apmokėjimo įstatymo 6 straipsnyje nustatyta tvarka. Pareiginės algos pastovioji dalis apskaičiuojama atitinkamą pareiginės algos koeficientą dauginant iš pareiginės algos bazinio dydžio;

6.2. priemokos;

6.3. premijos.

7. Biudžetinių įstaigų vadovų, išskyrus švietimo įstaigų vadovus, pareiginės algos nustatymas:

7.1. biudžetinių įstaigų vadovų, išskyrus švietimo įstaigų vadovus, vidutinis pareiginės algos pastoviosios dalies koeficiento dydis nustatomas pagal Darbo apmokėjimo įstatymo 1 priede nustatytas koeficientų ribas Savivaldybės mero potvarkiu, kurį rengia Savivaldybės administracijos Personalo skyrius;

7.2. biudžetinių įstaigų vadovų pareiginės algos pastoviosios dalies koeficientas nustatomas atsižvelgiant į pareigybių sąraše nustatytą darbuotojų pareigybių skaičių ir vadovaujamo darbo patirtį, kuri apskaičiuojama sumuojant laikotarpius, kai buvo vadovaujama įmonėms, įstaigoms ir organizacijoms ir (ar) jų padaliniams. Pagal Darbo apmokėjimo įstatymo nuostatas nustatyta biudžetinės įstaigos vadovo pareiginė alga (pastovioji dalis kartu su kintamąja dalimi) negali viršyti praėjusio ketvirčio biudžetinės įstaigos darbuotojų 5 vidutinių pareiginių algų (pastoviųjų dalių kartu su kintamosiomis dalimis) dydžių;

7.3. įstaigos vadovas raštu ne vėliau kaip per 5 darbo dienas informuoja Savivaldybės merą apie aplinkybes, turinčias įtakos naujo pastoviosios dalies koeficiento nustatymui. Komisijos siūlymu naujas pareiginės algos pastoviosios dalies koeficientas nustatomas Savivaldybės mero potvarkiu.

8. Įstaigos vadovų, išskyrus švietimo įstaigų vadovus, pareiginės algos pastoviosios dalies koeficientai didinami atsižvelgiant į šiuos kriterijus:

8.1. A1 lygio pareigybėms pareiginės algos pastoviosios dalies koeficientas didinamas 20 procentų;

8.2. papildomai įvertinus įstaigos vadovo, kaip Savivaldybės kultūros ir meno įstaigos aukščiausiojo profesinio meninio lygio kultūros ir meno darbuotojo, nacionaliniu mastu įgytą pripažinimą, pastoviosios dalies koeficientas gali būti didinamas iki 50 procentų, tarptautiniu mastu įgytą pripažinimą – iki 100 procentų.

9. Pareiginės algos pastoviosios dalies koeficiento didinimas Aprašo 8.1, 8.2 papunkčiuose nustatytais pagrindais negali viršyti 100 procentų nustatytos pareiginės algos pastoviosios dalies koeficiento dydžio.

10. Švietimo įstaigų vadovų pareiginės algos nustatymas:

10.1. švietimo įstaigų vadovų pareiginės algos pastoviosios dalies koeficiento dydis nustatomas pagal Darbo apmokėjimo įstatymo 5 priede nustatytas koeficientų ribas Savivaldybės mero potvarkiu, švietimo įstaigos vadovui teikiant motyvuotą prašymą bei atsižvelgiant į Švietimo skyriaus pateiktą išvadą dėl prašymo pagrįstumo;

10.2. įstaigų vadovų pareiginės algos pastoviosios dalies koeficiento dydis nustatomas atsižvelgiant į mokykloje ugdomų mokinių skaičių, pedagoginio darbo stažą (pareigybių, kurias einant atliekamas darbas yra laikomas pedagoginiu ir įskaitomas į pedagoginio darbo stažą, sąrašą tvirtina Lietuvos Respublikos švietimo ir mokslo ministras), vadovavimo tai švietimo įstaigai darbo stažą, vadovavimą švietimo įstaigai su specialiosios mokyklos ar specialiojo ugdymo grupės paskirtimi, įgyvendinamų ugdymo programų skaičių (priedas).

11. Pareiginės algos pastoviosios dalies koeficientai didinami dėl veiklos sudėtingumo, atsižvelgiant į šiuo kriterijus:

11.1. švietimo įstaigoje yra ugdoma (mokoma) 25 ir daugiau vaikų su specialiaisiais poreikiais – 3 procentais;

11.2. švietimo įstaigoje yra ugdoma (mokoma) 5 ir daugiau užsieniečių ar Lietuvos Respublikos piliečių, atvykusių gyventi į Lietuvos Respubliką, nemokančių valstybinės kalbos – 5 procentais;

11.3. švietimo įstaigoje yra ugdoma (mokoma) 10 ir daugiau vaikų, dėl įgimtų ar įgytų sutrikimų turinčių didelių ar labai didelių specialiųjų ugdymosi poreikių – 5 procentais;

11.4. švietimo įstaigoje yra įgyvendinamas netradicinis ugdymas (integrali ugdymo priemonių ir metodų visuma, aprėpianti savitą ugdymo filosofiją, ugdymo tikslus, reikalavimus pedagogui, savitas ugdymo programas, ugdymo proceso organizavimo būdus, ugdomąją aplinką, savitą ugdymo įstaigų struktūrą ir valdymą) – 5 procentais;

11.5. švietimo įstaiga organizuoja mokymus ligoninėse – 5 procentais;

11.6. švietimo įstaigos darbas yra organizuojamas keliuose pastatuose – 5 procentais.

12. Biudžetinių įstaigų vadovų, įskaitant ir švietimo įstaigų vadovus, pareiginės algos kintamoji dalis nustatoma vadovaujantis Darbo apmokėjimo įstatymu ir šio Aprašo 12.1–12.3 papunkčiais, 25 punktu:

12.1. biudžetinių įstaigų vadovų pareiginės algos kintamosios dalies nustatymas priklauso nuo praėjusių metų veiklos vertinimo pagal įstaigos vadovui nustatytas metines užduotis, siektinus rezultatus ir jų vertinimo rodiklius, išskyrus Aprašo 12.3 papunktyje nurodytą atvejį;

12.2. pareiginės algos kintamoji dalis, atsižvelgiant į praėjusių metų veiklos vertinimą, nustatoma vieniems metams Savivaldybės mero potvarkiu;

12.3. biudžetinės įstaigos vadovo pareiginės algos kintamoji dalis gali būti nustatyta priėmimo į darbą metu, atsižvelgiant į vadovo profesinę kvalifikaciją ir jam keliamus uždavinius, tačiau ne didesnė kaip 20 procentų pareiginės algos pastoviosios dalies ir ne ilgiau kaip vieniems metams.

13. Priemokos:

13.1. įstaigos vadovui už papildomą darbo krūvį, kai yra padidėjęs darbų mastas atliekant pareigybės aprašyme nustatytas funkcijas, neviršijančias nustatytos darbo laiko trukmės, ar už papildomų pareigų ar užduočių, nenustatytų pareigybės aprašyme ir suformuluotų raštu, vykdymą, gali būti nustatyta iki 30 procentų pareiginės algos pastoviosios dalies dydžio priemoka;

13.2. dėl priemokos skyrimo rašytinį prašymą, kurį nagrinėja Komisija, Savivaldybės merui teikia įstaigos vadovas;

13.3. konkretų priemokos dydį, atsižvelgdamas į Komisijos siūlymą, nustato Savivaldybės meras;

13.4. priemokų ir pareiginės algos kintamosios dalies suma negali viršyti 60 procentų pareiginės algos pastoviosios dalies dydžio.

14. Premijos:

14.1. biudžetinių įstaigų vadovams ne daugiau kaip vieną kartą per metus gali būti skiriamos premijos, neviršijant įstaigos vadovui nustatytos pareiginės algos pastoviosios dalies dydžio:

14.1.1. atlikus vienkartines ypač svarbias įstaigos veiklai užduotis;

14.1.2. įvertinus labai gerai biudžetinės įstaigos vadovo praėjusių kalendorinių metų veiklą, atsižvelgiant į Aprašo 25.1 papunktį;

14.2. premija negali būti skiriama biudžetinės įstaigos vadovui, kuriam per paskutinius 12 mėnesių buvo įteiktas įspėjimas dėl darbo pareigų pažeidimo.

15. Materialinės pašalpos:

15.1. biudžetinių įstaigų vadovams, kurių materialinė būklė tapo sunki dėl jų pačių ligos, šeimos narių (sutuoktinio, vaiko (įvaikio), motinos (įmotės), tėvo (įtėvio), brolio (įbrolio), sesers (įseserės), taip pat išlaikytinių, kurių globėju ar rūpintoju yra paskirtas įstaigos vadovas, ligos ar mirties, stichinės nelaimės ar turto netekimo, jeigu yra įstaigos vadovo rašytinis prašymas ir pateikti atitinkamą aplinkybę patvirtinantys dokumentai, gali būti skiriama iki 5 minimaliųjų mėnesinių algų dydžio materialinė pašalpa;

15.2. mirus įstaigos vadovui, jo šeimos nariams gali būti išmokama iki 5 minimaliųjų mėnesinių algų dydžio materialinė pašalpa, jeigu yra šeimos narių rašytinis prašymas ir pateikti mirties faktą patvirtinantys dokumentai;

15.3. materialinės pašalpos įstaigų vadovams ar jų šeimos nariams mokamos iš biudžetinei įstaigai darbdavio socialinei paramai skirtų lėšų.

16. Premijos, priemokos, materialinės pašalpos, atsižvelgiant į Komisijos siūlymą, švietimo ir kitų biudžetinių įstaigų vadovams skiriamos Savivaldybės mero potvarkiu.

17. Įstaigos vadovo darbo poilsio dieną, švenčių dieną, darbo naktį ir viršvalandinio darbo apskaita yra tvarkoma, tačiau už tą darbą nėra mokama.

18. Įstaigos vadovui už darbą pagrindinės sesijos valstybinių ir mokyklinių brandos egzaminų vykdymą, mokyklinių brandos egzaminų kandidatų darbų vertinimą ir apeliacijų nagrinėjimą, pakartotinės sesijos valstybinių ir mokyklinių brandos egzaminų vykdymą, kandidatų darbų vertinimą ir apeliacijų nagrinėjimą yra apmokama teisės aktų nustatyta tvarka.

**III SKYRIUS**

**KASMETINĖS VEIKLOS VERTINIMAS IR SKATINIMAS**

19. Kiekvienais metais, iki sausio 31 dienos, švietimo įstaigos vadovams – iki kovo 1 dienos, Savivaldybės meras, atsižvelgdamas į Savivaldybės administracijos struktūrinio padalinio, kuruojančio Savivaldybės biudžetinę įstaigą, pateiktus siūlymus, vadovaudamasis Darbo apmokėjimo įstatymu, Lietuvos Respublikos Vyriausybės ar jos įgaliotos institucijos patvirtintais biudžetinių įstaigų darbuotojų veiklos vertinimo tvarkos aprašais ir atsižvelgdamas į metinio veiklos plano priemones, biudžetinių įstaigų vadovams, dirbantiems pagal darbo sutartis, nustato metines užduotis, susijusias su biudžetinių įstaigų metinio veiklos plano priemonėmis arba susijusias su metinio veiklos plano priemonėmis ir su biudžetinės įstaigos vidaus administravimu bei veiklos efektyvumo didinimu, siektinus rezultatus ir jų vertinimo rodiklius.

20. Priėmus į pareigas įstaigos vadovą, dirbantį pagal darbo sutartį, per vieną mėnesį nuo jo priėmimo į pareigas dienos Savivaldybės meras, atsižvelgdamas į Savivaldybės administracijos struktūrinio padalinio, kuruojančio Savivaldybės biudžetinę įstaigą, pateiktus siūlymus, nustato įstaigos vadovui metines užduotis, siektinus rezultatus ir jų vertinimo rodiklius. Jeigu įstaigos vadovas, dirbantis pagal darbo sutartį, priimamas į pareigas naujai teisės aktuose nustatytai kadencijai, iki einamųjų metų pabaigos jam galioja einamųjų metų pradžioje nustatytos metinės užduotys, siektini rezultatai ir jų vertinimo rodikliai. Jeigu priėmus į pareigas įstaigos vadovą, dirbantį pagal darbo sutartį, iki einamųjų metų pabaigos lieka mažiau kaip 6 mėnesiai, įstaigos vadovui, dirbančiam pagal darbo sutartį, metinės užduotys, siektini rezultatai ir jų vertinimo rodikliai nustatomi iki kitų metų sausio 31 dienos, švietimo įstaigų vadovams – iki kitų metų kovo 1 dienos. Prireikus nustatytos metinės užduotys, siektini rezultatai ir jų vertinimo rodikliai einamaisiais metais gali būti vieną kartą pakeisti arba papildyti, bet ne vėliau kaip iki liepos 1 d. Biudžetinių įstaigų vadovams nustatytos metinės užduotys, siektini rezultatai ir jų vertinimo rodikliai skelbiami Savivaldybės interneto svetainėje ir biudžetinės įstaigos, kurioje eina pareigas vadovas, interneto svetainėje.

21. Siektinų rezultatų vertinimo rodikliai turi būti aiškūs ir leidžiantys įvertinti, ar yra pasiektas konkretus rezultatas, o jų reikšmės turi būti pamatuojamos, apskaičiuojamos ir nesunkiai patikrinamos. Kasmetinės veiklos vertinimas biudžetinių įstaigų vadovams atliekamas kasmet iki sausio 31 d., švietimo įstaigų vadovams – iki kovo 1 dienos.

22. Biudžetinių įstaigų vadovai iki einamųjų metų sausio 10 d**.**, švietimo įstaigų vadovai – iki vasario 1 dienospateikia Savivaldybės administracijos skyriui, kuruojančiam įstaigą, vertinimo išvados formą, kurioje yra užpildyti pagrindiniai praėjusių kalendorinių metų veiklos rezultatai ir preliminarios einamųjų metų užduotys. Įstaigą kuruojančio skyriaus vedėjas ar tarnautojas, kuruojantis įstaigą, vadovaudamasis Darbo apmokėjimo įstatymu, Lietuvos Respublikos Vyriausybės ar jos įgaliotos institucijos patvirtintais biudžetinių įstaigų darbuotojų veiklos vertinimo tvarkos aprašais, teikia siūlymą Komisijai dėl įstaigos vadovo vertinimo pagal Aprašo 24 punktą.

23. Komisija, įvertinusi įstaigos vadovo veiklą, teikia siūlymą Savivaldybės merui dėl įstaigos vadovo veiklos įvertinimo pagal Aprašo 24 punktą, kintamosios dalies dydžio nustatymo, premijos skyrimo pagal Aprašo 25.1 papunktį. Sprendimą dėl įstaigos vadovo praėjusių kalendorinių metų veiklos įvertinimo, kintamosios dalies dydžio nustatymo, premijos skyrimo priima Savivaldybės meras.

24. Biudžetinės įstaigos vadovų praėjusių kalendorinių metų veikla vertinama:

24.1. labai gerai – jei įstaigos vadovas įvykdė užduotis ir viršijo kai kuriuos sutartus vertinimo rodiklius;

24.2. gerai – jei įstaigos vadovas iš esmės įvykdė užduotis pagal sutartus vertinimo rodiklius;

24.3. patenkinamai – jei įstaigos vadovas įvykdė tik kai kurias užduotis pagal sutartus vertinimo rodiklius;

24.4. nepatenkinamai – jei įstaigos vadovas neįvykdė užduočių pagal sutartus vertinimo rodiklius.

25. Skatinimas:

25.1. įvertinus praėjusių kalendorinių metų įstaigos vadovo veiklą labai gerai vieniems metams nustatoma ne mažesnė kaip 10 procentųpareiginės algos pastoviosios dalies dydžio kintamoji dalis ir gali būti skiriama premija, kaip numatyta Darbo apmokėjimo įstatymo 12 straipsnyje;

25.2. įvertinus praėjusių kalendorinių metų įstaigos vadovo veiklą gerai, įstaigos vadovui vieniems metams nustatoma ne mažesnė kaip 5 procentų pareiginės algos pastoviosios dalies dydžio kintamoji dalis;

25.3. įvertinus praėjusių kalendorinių metų įstaigos vadovo veiklą patenkinamai, įstaigos vadovui vienus metus nenustatoma pareiginės algos kintamoji dalis;

25.4. įvertinus praėjusių kalendorinių metų įstaigos vadovo veiklą nepatenkinamai:

25.4.1. biudžetinės įstaigos vadovui – vieniems metams nustatomas 10 procentų mažesnis pareiginės algos pastoviosios dalies koeficientas, tačiau ne mažesnis, negu tai pareigybei pagal vadovaujamo darbo patirtį Darbo apmokėjimo įstatyme numatytas minimalus koeficientas;

25.4.2. švietimo įstaigos vadovui – vieniems metams nustatomas 10 procentų mažesnis pareiginės algos pastoviosios dalies koeficientas, tačiau ne mažesnis, negu tai pareigybei pagal mokykloje ugdomų mokinių skaičiaus ir pedagoginį darbo stažą Darbo apmokėjimo įstatyme numatytas minimalus koeficientas;

25.5. jeigu įstaigos vadovo, dirbančio pagal darbo sutartį, metinė veikla įvertinama nepatenkinamai dvejus metus iš eilės, priimamas sprendimas įstaigos vadovą, dirbantį pagal darbo sutartį, atleisti iš pareigų ir nutraukti su juo sudarytą darbo sutartį per 10 darbo dienų nuo paskutinio kasmetinio veiklos įvertinimo, neišmokant jam išeitinės išmokos.

**IV SKYRIUS**

**ATOSTOGOS, TIKSLINĖS ATOSTOGOS IR KOMANDIRUOTĖS**

26. Kasmet iki vasario 15 d. įstaigų vadovai Savivaldybės merui pateikia prašymus dėl kasmetinių atostogų suteikimo. Įstaigų vadovų atostogų grafiko projektas rengiamas Savivaldybės biudžetines įstaigas kuruojančio Savivaldybės administracijos struktūrinio padalinio ir tvirtinamas Savivaldybės mero potvarkiu ne vėliau kaip iki einamųjų metų kovo 15 d. Atostogų grafikas sudaromas laikotarpiui nuo einamųjų metų balandžio 1 d. iki kitų metų kovo 31 d.

27. Esant būtinybei bei teisės aktų nustatytais atvejais, suderinus su Savivaldybės meru, atostogos gali būti perkeltos arba pratęstos. Tokiu atveju prašymas keisti nustatytą įstaigos vadovo atostogų grafiką turi būti pateiktas ne vėliau kaip prieš 10 kalendorinių dienų iki atostogų datos, išskyrus nenumatytus atvejus, kai iš anksto to padaryti nebuvo galimybės.

28. Į komandiruotes įstaigos vadovai vyksta Lietuvos Respublikos teisės aktų nustatyta tvarka. Tuo atveju, jeigu komandiruotės trukmė yra ne ilgesnė kaip 3 darbo dienos, komandiruotė įforminama įstaigos vadovo įsakymu, kuriame nurodomas komandiruotės tikslas, trukmė ir vadovą pavaduosiantis asmuo. Šio įsakymo kopija ne vėliau kaip prieš 1 darbo dieną turi būti pateikiama įstaigos veiklą kuruojančiam Savivaldybės administracijos skyriui, informuojant apie suplanuotą komandiruotę. Jeigu komandiruotės trukmė viršija 3 darbo dienas arba jeigu įstaigos vadovas vyksta į užsienio komandiruotę, sprendimą dėl tokios komandiruotės priima ir įformina Savivaldybės meras savo potvarkiu. Tokiu atveju įstaigos vadovas teikia Savivaldybės merui prašymą ne vėliau kaip prieš 10 kalendorinių dienų leisti jam vykti į komandiruotę, prašyme nurodydamas komandiruotės laikotarpiu jį vaduosiantį asmenį bei pridėdamas dokumentų, pagrindžiančių komandiruotės tikslą bei išlaidas, kopijas.

29 Tikslinės nėštumo ir gimdymo, vaikui prižiūrėti, mokymosi, kūrybinės, nemokamos atostogos suteikiamos įstatymų nustatyta tvarka pateikus Savivaldybės merui prašymą ne vėliau kaip prieš 10 kalendorinių dienų.

30. Dėl svarbių priežasčių įstaigos vadovo prašymu ir Savivaldybės mero sutikimu gali būti suteikiamas nemokamas laisvas laikas įstaigos vadovo asmeniniams poreikiams tenkinti. Tokiu atveju įstaigos vadovas teikia prašymą Savivaldybės merui, nurodydamas neatvykimo į darbą laikotarpį bei priežastis. Vadovo prašymą dėl laisvo laiko suteikimo 4 ir daugiau darbo dienųnagrinėja Komisija, kuri, įvertinusi pateiktus dokumentus bei faktines aplinkybes, teikia siūlymą Savivaldybės merui dėl nemokamo laisvo laiko suteikimo. Savivaldybės mero sprendimas įforminamas potvarkiu. Apie trumpalaikį (iki 4 valandų) nebuvimą darbe dėl nenumatytų aplinkybių (bloga savijauta, skubus apsilankymas pas gydytoją ir panašiai) vadovas praneša jį pavaduojančiam asmeniui.

**V SKYRIUS**

**PAVADAVIMAS IR PAPILDOMAS DARBAS**

31. Įstaigos vadovą jo nesant pavaduoja direktoriaus pavaduotojas arba darbuotojas, kuriam tai yra pavesta pareigybės aprašymu.

32. Tais atvejais, kai konkurso organizavimo laikotarpiu ar dėl sunkios ligos bei kitų nenumatytų kritinių atvejų įstaigoje nėra vadovo, jį laikinai pavaduojančiam asmeniui (pavaduotojui) gali būti skiriama priemoka už darbo krūvį viršijančią veiklą. Prašymą skirti priemoką Savivaldybės merui teikia laikinai įstaigos vadovą vaduojantis asmuo (pavaduotojas). Tokį prašymą nagrinėja Komisija, kuri, įvertinusi faktines aplinkybes bei įstaigos finansinę padėtį, teikia argumentuotą siūlymą Savivaldybės merui.

33. Įstaigos vadovas gali kreiptis į Savivaldybės merą su argumentuotu prašymu dėl papildomo darbo ir susitarti dėl darbo sutartyje anksčiau nesulygtos papildomos darbo funkcijos atlikimo savo vadovaujamoje įstaigoje. Tokia veikla gali būti atliekama laisvu nuo pagrindinės darbo funkcijos atlikimo laiku. Įstaigos vadovo prašymą, pateiktą ne vėliau kaip prieš mėnesį iki planuojamo papildomo darbo pradžios, nagrinėja Komisija, kuri, įvertinusi pateiktus dokumentus, teikia Savivaldybės merui siūlymą dėl papildomos darbo funkcijos atlikimo. Sprendimas dėl papildomo darbo įforminamas Savivaldybės mero potvarkiu.

34 Biudžetinių įstaigų vadovų, dirbančių papildomą darbą, darbo užmokestis nustatomas įstatymų nustatyta tvarka.

**VI SKYRIUS**

**BAIGIAMOSIOS NUOSTATOS**

35. Aprašas gali būti keičiamas, papildomas, panaikinamas Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| Klaipėdos miesto savivaldybės biudžetinių įstaigų vadovų darbo apmokėjimo sistemos aprašo priedas |

**ŠVIETIMO ĮSTAIGŲ VADOVŲ PAREIGINĖS ALGOS PASTOVIOJI DALIS**

|  |
| --- |
| 1. Klaipėdos miesto švietimo įstaigų (išskyrus Klaipėdos pedagogų švietimo ir kultūros centro ir Klaipėdos pedagoginės psichologinės tarnybos) vadovų pareiginės algos pastoviosios dalies koeficientų nustatymas: |
|  |  |  |  |  |  |  |  |  |  |  |  |  |  |
| Mokinių skaičius | Vadovavimo tai švietimo įstaigai stažas (metais) | Pastoviosios dalies koeficientai (pareiginės algos baziniais dydžiais) |
| pedagoginio darbo stažas (metais) |
| iki 10 metų  | nuo 10 iki 15 metų | daugiau kaip 15 metų |
| kai vadovas vadovauja | kai vadovas vadovauja | kai vadovas vadovauja |
| švietimo įstaigai | švietimo įstaigai su specialiosios mokyklos ar specialiojo ugdymo grupės paskirtimi | švietimo įstaigai, kurioje įgyvendinamos dvi ugdymo programos (pradinio ir pagrindinio; pagrindinio ir vidurinio) | švietimo įstaigai, kurioje įgyvendinamos trys ir daugiau ugdymo programos (pradinio, pagrindinio ir vidurinio) | švietimo įstaigai | švietimo įstaigai su specialiosios mokyklos ar specialiojo ugdymo grupės paskirtimi | švietimo įstaigai, kurioje įgyvendinamos dvi ugdymo programos (pradinio ir (ar) pagrindinio, ir (ar) vidurinio) arba gimnazijai | Švietimo įstaigai, kurioje įgyvendinamos trys ir daugiau ugdymo programos (pradinio, pagrindinio ir vidurinio ir (ar) kt.) | švietimo įstaigai | švietimo įstaigai su specialiosios mokyklos ar specialiojo ugdymo grupės paskirtimi | švietimo įstaigai, kurioje įgyvendinamos dvi ugdymo programos (pradinio ir (ar) pagrindinio, ir (ar) vidurinio) arba gimnazijai | švietimo įstaigai, kurioje įgyvendinamos trys ir daugiau ugdymo programos (pradinio, pagrindinio ir vidurinio ir (ar) kt.) |
| iki 200 |   | 7,2–10,71 | 7,49–11,1 | 7,86–11,37 |
| iki 100 | 0–2 m. | 8,96 | 9,32 | 9,14 | 9,32 | 9,30 | 9,67 | 9,49 | 9,67 | 9,62 | 10,00 | 9,81 | 10,00 |
| 2–5 m. | 9,06 | 9,42 | 9,24 | 9,42 | 9,40 | 9,78 | 9,59 | 9,78 | 9,72 | 10,11 | 9,91 | 10,11 |
| 5 m. ir daugiau | 9,16 | 9,53 | 9,34 | 9,53 | 9,50 | 9,88 | 9,69 | 9,88 | 9,82 | 10,21 | 10,02 | 10,21 |
| 101– 200  | 0–2 m. | 9,26 | 9,63 | 9,45 | 9,63 | 9,60 | 9,98 | 9,79 | 9,98 | 9,92 | 10,32 | 10,12 | 10,32 |
| 2–5 m. | 9,36 | 9,73 | 9,55 | 9,73 | 9,70 | 10,09 | 9,89 | 10,09 | 10,02 | 10,42 | 10,22 | 10,42 |
| 5 m. ir daugiau | 9,46 | 9,84 | 9,65 | 9,84 | 9,80 | 10,19 | 10,00 | 10,19 | 10,12 | 10,52 | 10,32 | 10,52 |
| 201–600 |   | 8,0–11,74 | 8,46–11,8 | 8,8–11,81 |
| 201–400 | 0–2 m. | 9,87 | 10,26 | 10,07 | 10,26 | 10,13 | 10,54 | 10,33 | 10,54 | 10,31 | 10,72 | 10,52 | 10,72 |
| 2–5 m. | 9,97 | 10,37 | 10,17 | 10,37 | 10,23 | 10,64 | 10,43 | 10,64 | 10,51 | 10,93 | 10,72 | 10,93 |
| 5 m. ir daugiau | 10,07 | 10,47 | 10,27 | 10,47 | 10,33 | 10,74 | 10,54 | 10,74 | 10,71 | 11,14 | 10,92 | 11,14 |
| 401–600 | 0–2 m. | 10,17 | 10,58 | 10,37 | 10,58 | 10,43 | 10,85 | 10,64 | 10,85 | 10,91 | 11,35 | 11,13 | 11,35 |
| 2–5 m. | 10,27 | 10,68 | 10,48 | 10,68 | 10,53 | 10,95 | 10,74 | 10,95 | 11,11 | 11,55 | 11,33 | 11,55 |
| 5 m. ir daugiau | 10,37 | 10,78 | 10,58 | 10,78 | 10,63 | 11,06 | 10,84 | 11,06 | 11,31 | 11,76 | 11,54 | 11,76 |
| 601 ir daugiau |   | 8,58–12,6 | 8,95–12,62 | 9,24–12,65 |
| 601–800 | 0–2 m. | 10,59 | 11,01 | 10,80 | 11,01 | 10,79 | 11,22 | 11,01 | 11,22 | 11,31 | 11,76 | 11,54 | 11,76 |
| 2–5 m. | 10,69 | 11,12 | 10,90 | 11,12 | 10,94 | 11,38 | 11,16 | 11,38 | 11,51 | 11,97 | 11,74 | 11,97 |
| 5 m. ir daugiau | 10,79 | 11,22 | 11,01 | 11,22 | 11,09 | 11,53 | 11,31 | 11,53 | 11,71 | 12,18 | 11,94 | 12,18 |
| 801 ir daugiau | 0–2 m. | 10,89 | 11,33 | 11,11 | 11,33 | 11,24 | 11,69 | 11,46 | 11,69 | 11,91 | 12,39 | 12,15 | 12,39 |
| 2–5 m. | 10,99 | 11,43 | 11,21 | 11,43 | 11,39 | 11,85 | 11,62 | 11,85 | 12,11 | 12,59 | 12,35 | 12,59 |
| 5 m. ir daugiau | 11,09 | 11,53 | 11,31 | 11,53 | 11,54 | 12,00 | 11,77 | 12,00 | 12,31 | 12,65 | 12,56 | 12,65 |

2. Klaipėdos miesto pedagogų švietimo ir kultūros centro ir Klaipėdos pedagoginės psichologinės tarnybos vadovų pareiginės algos pastoviosios dalies koeficientų nustatymas:

|  |  |  |
| --- | --- | --- |
| Turintiems iki 5 metų vadovaujamo darbo patirtį  | Turintiems nuo 5 iki 10 metų vadovaujamo darbo patirtį  | Turintiems daugiau kaip 10 metų vadovaujamo darbo patirtį |
| 11,0 | 11,6 | 12.4 |

3. Pareiginės algos pastoviosios dalies koeficientas nustatomas atsižvelgiant į mokinių skaičių ir kitus duomenis einamųjų metų rugsėjo 1 dieną, išskyrus švietimo įstaigas, skirtas mokiniams, dėl įgimtų ar įgytų sutrikimų (elgesio ir emocijų ar sveikatos problemų) turintiems didelių ar labai didelių specialiųjų ugdymosi poreikių, vadovų – pagal vidutinį metinį mokinių skaičių; neformaliojo vaikų švietimo mokyklų vadovų – atsižvelgiant į mokinių skaičių einamųjų metų spalio 1 dieną.

4. Pareiginės algos pastoviosios dalies koeficientai peržiūrimi kiekvienų metų rugsėjo mėn. šio Aprašo 10–11 punktuose nustatyta tvarka.

5. Jeigu įsigaliojus šiam Aprašui perskaičiuotas švietimo įstaigos vadovo darbo užmokestis ir (ar) pareiginės algos pastoviosios dalies koeficientas yra mažesnis, palyginti su buvusiu iki 2018 m. rugsėjo 1 d., taikomos Lietuvos Respublikos valstybės ir savivaldybių įstaigų darbuotojų darbo apmokėjimo įstatymo Nr. XIII–198 2, 3, 4, 7, 8, 14, 17 straipsnių ir 5 priedo pakeitimo įstatymo (2018 m. birželio 29 d. Nr. XIII–1395) 9 straipsnio 6 ir 7 dalies nuostatos.

6. Jeigu įsigaliojus šiam Aprašui perskaičiuotas švietimo įstaigos vadovo pareiginės algos pastoviosios dalies koeficientas yra didesnis, palyginti su buvusiu iki 2018 m. rugsėjo 1 d., koeficientas didinamas kasmet ne daugiau kaip 10 procentų, iki bus pasiektas perskaičiuoto koeficiento dydis. Jeigu 10 procentų padidintas koeficientas yra mažesnis nei Darbo apmokėjimo įstatyme nustatytas minimalus koeficientas, koeficientas padidinamas iki Darbo apmokėjimo įstatyme nustatyto minimalaus koeficiento.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_